
KALKEBALLEN 


Hvag var 'Kalkeballen for noget og hvor var det? 
Saaledes spørger med god Grund de Unge, som kun af 
og til har hørt det flygtigt omtale af deres Forældre eller 
Bedsteforældre, men da ogsaa mange ældre Kjøbenhav- 
nere stiller det samme Spørgsmaal, har jeg fundet mig 
foranlediget til nu at behandle dette Emne, og haaber 
gennem denne Beretning i nogen Maade at have imøde- 
gaaet den Interesse, som saa mange pludselig synes at 
nære for dette gamle Kjøbenhavnerminde. 

Ved nærværende Skrifts Udarbejdelse har jeg haft 
god Nytte af Dr. Villads Christensens ,,København 1840 
—1857", og J. Davidsens ,,Fra det gamle Kongens Kjø- 
benhavn”' samt flere Bøger, Blade etc. 

Kalkeballen var det populaire Navn paa det lille pris 
mitive Theater, som havde Lokaler i den nu nedrevne 
gamle, minderige Bygning, der laa paa Hjørnet af Store- 
og Lille Kannikestræde, hvor K. F. U. K. nu har sit nye, 
moderne Hjem. 

Hvorfra Navnet Kalkeballen stammer, vides ikke med 
Bestemthed, men muligen hidrørte det derfra, at det 
hæderlige Murerlaug, som ogsaa mange andre, her havde 
en Forening, der dyrkede den dramatiske Kunst. 

Bygningen var lav, kun to Etager, og i Stueetagen 
var der Restauration, samt et yderst tarveligt, trykket 
Lokale til Sammenkomsteér for de dramatiske Foreninger, 
som afvexlende spillede paa Theatret. Opgangen til dette 

var ad en smal, stejl og smudsig Trappe, og derfra kom 
man til Tilskuerpladsen først ind i et større Værelse, hvor 
der var en Buffet af malet Fyrretræ, garneret med Flasker 
og lidet appetitligt Smørrebrød. Lige saa appetitlige to» 
Opvartningsjomfruen og Opvarteren sig ud.  Tilskuer- 
pladsen bestod af Parterre og Galleri med nøgne, fugtige 
Vægge, bemalede med noget, hvis Grundfarve det var 
yderst vanskeligt at udfinde. Bænkene, afdelt i Klapper 
var brøstfældige, og brast ikke sjælden under Tilskuer- 
nes Vægt. 

Tilskuerpladsen var belyst med nogle osende Tran- 
lamper og det meget knebne Orkester med Tællepraase, 
der blev pudset af en Laban i kort Trøje. Naar Tilskuer- 
pladsen var rigtig stuvet, rummede den i det højeste 320 
Personer, af hvilke de bageste maatte staa op paa Stole 
og Bænke, naar de vilde se noget. Langs Tilskuerpladsen 
til venstre var der et skummelt Værelse, som benyttedes 
til Spisesal og til Gennemgang til et Par ganske smaa 
Paaklædningskamre samt til Scenen. Denne var i Hen- 
seende til Rumfang, Decorationer og Belysning et Side- 
stykke til det øvrige. Scenen var saa lav, at naar de 
Spillende var lidt mere end almindelig høje, ragede de op 
til Sofitterne, i Fald de Tjavser, der hang ned fra Loftet, 
fortjente dette Navn, og de Tilskuere, der sad paa Siderne, 
kunde ofte faa meget intime Indblik i Livet bag Kulis- 
serne, særlig for Omklædningens Vedkommende. 


Decorationerne stod i Henseende til Maling og Farver 
næsten under et Nurnberg-Dukketheater, og det perspec- 
tiviske var en Gaade. For at gennemføre Enheden, sva- 
rede Meublerne, hvor saadanne skulde bruges, fuldstændig 
til Decorationerne, og efter dem at slutte maatte det kjø- 
benhavnske Snedkeri den Gang befinde sig paa et yderst 
primitivt Standpunkt. Der var overhovedet udbredt en 
Duft af Knejpen over det hele, og det saa meget mere 
som Beværtningen ,,Schæferiet”; som det kaldtes efter 
Ejeren eller Ejerinden, lod særdeles meget tilbage at ønske 

i Reetning af Properhed, og i enhver Henseende stod 
under, hvad der nu findes selv paa simple Bevernnungs: 
steder. 

Saaledes var det Kunstens Tempel indrettet i al 'sin 
Enkelthed og Tarvelighed, og man faar af dens Beskri- 
velse et godt Begreb om, hvad man i Frederik den Sjettes 
Tid tog til Takke med, for at kunne opføre eller nyde 
dramatiske Dilettantforestillinger, ligesom man ogsaa nok 
kan tænke sig til, at det ikke var med synderlig Andagt 
eller Højtidelighed, at dets Haller blev betraadt, men den 
Gang” var Folk. hverken blaseret eller forvænt i nogen 
Retning; de faa og tarvelige Adspredelser, man var hen- 
vist til, blev nydt med den største Tilfredshed, man var 
beskeden og nøjsom i sit Attraa efter Fornøjelser, ikke 
synderlig kritisk i deres Vurdering, og havde endnu ikke 
plukket af det Kundskabens Træ, som Nutidens Opsving 
i Retning af Afvexling og Underholdning har plantet i 
vor Midte, og hvis Blade og Frugter har været en Gift 
for saa mange. Selv det kgl. Theater lod meget tilbage 
at ønske i Retning af Comfort og ydre Udstyrelse, og 
scenisk Luxus var ganske fremmed for dem, der ikke 
kendte Theatrene i Udlandets store Hovedstæder. 

Med Navnet Kalkeballen gled Institutionen ind i det 
lette Natteliv, der blev danset, lavet Varieté og spillet 
Dilettantkomedie, og her var altid Fest og glade Dage, 
Hvad det kgl. Theater var for de højere Klasser, var 
Kalkeballen for det jævne Borgerskab. 

Det var navnlig Haandværkere, der her agerede Skue- 
spillere, og for adskillige af dem var det det første Skridt 
mod den rigtige Scene, hvor flere vandt stolte Navne, 
som endnu huskes. Blandt Scenens store Mænd, som 
debuterede her, skal nævnes, Folketheatrets Stifter, Kam- 
merraad Lange, Harald og Wald. Kolling, gamle Helsen- 
green, Knoblauch, Frederik Madsen og Chr. Schmidt; de 
unge Elever fra det kgl. Theater spillede DFØVERE ogsaa 
med her. 

Kalkeballen har virkelig sat Spor i Kjøbenhavns Thea- 
terhistorie og spillet en betydelig Rolle i den da saare 
provinsagtige Hovedstads Forlystelsesliv, omend det hele, 
der præsteredes her, jo gennemgaaeride var højst middel- 
maadigt, og selve Navnet blev da ogsaa hængende ved 
Huset lige til det faldt for Hakke og Brækjern., 

Kalkeballen brugtes meget til virkelig Komedie af de 
i den Tid i alle Samfundslag florerende dramatiske Sel- 
skaber, af hvilke ,,Holbergs Minde'f vel nok var den mest 
kendte og fortjener nærmere Omtale. 

»Holbergs Minde" var stiftet i 1827. Sjælen i det 
var den bekendte Visedigter og Chef for Borgervæbnin- 
gen, Garbrecht, det i Kolerasommeren holdt idumøret 
oppe i Klubben ved hver Aften at spise sin Portion Jord- 
bær med Fløde, en Ret, som ingen andre i den TFid turde 
røre. Klubber samledes om Vinteren i: Kalkeballen, hvor 
der spilledes Komedie eller holdtes Baller og Maskerader, 
og hvor bl. a. Louise Rasmussen dansede spansk Dans 
for dem. Om Sommeren mødtes de å ,,Solitude'' paa Nørre- 
bro til Skiveskydninger med Flitsbue. 

Der er ingen Tvivl om, at Samlivet i denne Klub har 
været hyggeligt og fornøjeligt, alle Medlemmer kendte jo 
hverandre, og man befandt sig her som i een stor Fa- 
milie, Endnu længe efter, at det hele var forsvundet, 
kunde Mindet om disse glade Klubaftener varme et gam- 
melt Medlems Hjærte, saaledes som man ser det i de 
naive Erindringer fra ,,Holbergs Minde''”, som et af Klub- 
bens trofaste Medlemmer, Bogbinder Andersen, udgav i 
1868. Hans Fordybelse i de kære Minder giver os neden- 
staaende et levende Billede af Klublivets muntre og uskyl- 
dige Glæder, en Form for Selskabelighed, som den yngre 
Slægt aldrig har kendt. 

»Sædvanlig havde Selskabet efter hver Fugleskydning 

»et Fakkeltog om Aftenen, den temmelig store Have 

»rundt, med Musik i Spidsen. Herom maatte altid 

»gøres Anmeldelse til Nicolaj Taarn, for at der ikke 

»Skulde klemtes i Formening af, at det var Ildebrand. 

»Smaakanoner var placerede påa passeride Steder og 

»gav Salut til Skaalerne, .Om Søndagene havde som 

»oftest Aéronaut Colding, der var Medlem, 2 å 3 Luft: 

»balloner, lignende dem, der nu for Tiden opstige fra 

» Tivoli, som han fyldte og lod opstige, og lod en af 

Damerne overklippe Baandet, der holdt Ballonen 

»hede, hvorpaa den gik tilvejrs. I den yderste Udkant 

»af Haven var en Høj, omgivet med Syrener og 

»»Caprifolium; til denne Høj marcheredes i Procession 

»om Aftenen. med Værten Østerberg i Spidsen, der 

»bar en Bolle Punch, som her under Spøg og Lystig- 

»hed og glade Sange blev tømt. Selskabets Medlem- 

»Iner søgte heller ikke stort anden Sommerfornøjelse ; 

»der var dengang hverken Tivoli eller Alhambra eller 

»noget af det, der senere er opstaaet. Her søgte de, 

»som een stor Familie, deres Glæde, og indfandt sig 

»især om Søndagen med deres Familier saa talrigt, 

at der ofte ikke var Plads ved Bordet til dem alle; 

»men herpaa blev der raadet Bod, idet Selskaberne i 

»Forening fik rejst et stort Telt ude i Haven, med et 

»langt Bord i Midten.” 

Da ,, Solitude skiftede Ejer, blev Haven ikke merc 
udlejet til Selskaber, og ,,Holbergs Minde" flyttede da 
ind til Krigsassessor Koop paa ,,Blaagaard". De fandt, 
at hans Have mindede saa meget om det uforglemmelige 
Solitude, at Medlemmerne kaldte den ,,Ny Solitude”, hvil: 
ken Benævnelse Ejeren derpaa optog. Men i 1846 maatte 
de ogsaa bort derfra. De flyttede da ud til ,,Enigheds- 
værn”, senere hen paa Værnedamsvejen, saa til REE 
dal'f paa Vesterbro. 

Men de gode, gamle Tider var uigenkaldelig forbi, 
og Selskabet blev aldrig mere, hvad det en Gang havde 
været. Det gav sin sidste Forestilling i 1853, og havde da 
overlevet de talrige andre dramatiske Klubber. Selskabet 
bestod døg endnu helt op i 1860'erne, men blev saa senere 

omdannet til en velgørende og selskabelig Forening, og 
existerede som saadan indtil 1917. 

Med 1839 var Klublivets bedste Tid forbi, Drikke- 
viserne, Punchebollen og Dilettantkomedien var ikke læn- 
ger det, de havde været i Frederik den Sjettes Dage. Paa 
næsten alle Omraader blev Christian den Ottendes Rege- 
ring en Overgangstid mellem gammelt og nyt. Der levede 
i disse Aar to Tidsaldre ved Siden af hinanden, hver med 
sine Interesser, sine Anskuelser og Livsvaner. Ogsaa Maa- 
den at fornøje sig paa var forskellig for den gamle og 
den nye Slægt, ja maaske intet Steds var Forskellen mel- 
lem dem saa let at faa Øje paa som netop her. 


Men endnu fandtes dog en Del selskabelige Klubber 
og dramatiske Foreninger, hvor Underholdningen frem- 
deles formede sig paa gammeldags Vis. Politiet holdt 
nøje Regnskab med dem, thi af hvert Klubmedlem skulde 
betales en Afgift af 2 Rdlr. aarlig til Vor Frue Kirke, 
Denne Klubskat svaredes i 1842 af 11 Foreninger, der- 
iblandt ,,Holbergs Minde'" med 12 Medlemmer. Fritagne 
var Studenterforeningen, Musikforeningen, Det danske 
Broderskab, Selskabet Kæden, Frimurerlogen, Haandvær- 
kerforeningen og Industriforeningen. Klubafgiften betaltes 
af de Medlemmer, som var i Selskaberne i Begyndelsen 
af October Maaned. Det saa derfor noget mistænkeligt 
ud, da ,,Det borgerlige dramatiske Selskab, forhen Hertha”, 
i Saisonen 1842—43 indberettede, at alle Medlemmerne 
havde meldt sig ud med Undtagelse af de 3 Directeurer, 
saa der kun blev 6 RdIr. at betale, og der saa senere hen 
paa Vinteren indkom en Begæring fra samme Selskab om 
Tilladelse til at afholde Maskebal. Det paapasselige Can- 
celli studsede herover, og paalagde Politidirecteuren at 
undersøge, om ikke: den paastaaede Udmeldelse af alle 
Selskabets Medlemmer kun var et Forsøg paa at unddrage 
sig Afgiften. Forøvrigt var det ikke ualmindeligt i de 
smaa Klubber, at saa godt som alle Medlemmerne sad i 
Bestyrelsen. ,,Den dramatiske Haandværkerforening"' hav- 

de i 1855 efter Listen kun 10 Medlemmer. Af' dem var 
1 Justitsdirecteur,; 1 Økonomidirecteur, 1 dramatisk Direc- 
teur, 1 Musikdirecteur, 1 In EnLFEGirecte ter 2 Repræsentanter 
og 1 Secretair. 

Efterhaanden som de gamle Klubber forsvandt, Borups 
Selskab. opløstes i 1841, lidt senere fulgte Den nye For- 
ening, Dramatisk musikalsk Forening og Harmonien, me- 
dens nye Foreninger med hidtil ukendte Formaal stiftedes 
i stort Antal, blev det vanskeligt at holde Rede paa Klub- 
skatten, En Skakforening, der talte 29 Medlemmer, blev 
i 1846 udpantet af Magistraten for 58 Rdlr., da den næg- 
tede at betale Klubskat. Sagen gik til Domstolene, og 
Skakforeningen blev dømt til at betale. Heldigere var 
polyteknisk Forening, der samtidig protesterede og blev 
fritaget. 

»Den militaire Forening" maatte i 1846 betale sine 2 
Rdir. pr. Medlem, medens Maler-Sangforeningen, Kam- 
magernes Forening og en Filial af den slesvigske For- 
ening Aaret efter gik fri. Bogbindernes Forening skøn- 
nedes af Bræstrup at burde være fritagen ,,om endogsaa 
enkelte Gange nogle af Medlemmerne i Samlingerne kunde 
bestille et Bord hos Restaurateuren og derefter spille 
Kort". Derimod skulde ,,Heimdalen'' i Classens Have og 
»Det gode Sindelag'" betale. I 1853 indstillede Politidirec- 
teuren, at Den militaire Forening, Foreningen af Borger- 
officerer, Søofficersforeningen, Livjægernes Skydeselskab 
og Handels- og Kontoristforeningen skulde være afgifts- 
fri. Disse fem Foreninger havde hver en Aften om Ugen 
Møde hos Madam Vincent paa Kongens Nytorv. 

Klubskatten anvendtes til Forrentning og Afbetaling 
af Vor Frue Kirkes Gæld. Da Gælden var afviklet i 1855, 
blev der gjort Forsøg paa at bevare Klubskatten til lig- 
nende Anvendelser i Fremtiden, foreløbig til Opførelse af 
en Kirke paa Nørrebro, men Skatten var saa upopulair, 
at dette Forsøg maatte opgives, og Klubskatten faldt der- 
med bort. 

I Viggo Lindstrøms interessante Bog om ,,Kjøbenhavn 


i Tredserne'' fortæller Forfatteren, at Kalkeballen da hed 
»Eriksens Salon" og Carl Eriksen var Directeur., Her 
bød man nu paa ,,Soiree musicale & comique'' med Assi- 
stance af Harpevirtuosinden Miss Turner fra London, 
Romancesangeren Gillin fra Sverige, Komikeren Adolf 
Svendsen som Prins af Arcadien, Kongernes Indtog af den 
skønne Helene, samt Fløjte-Solo af Joachim Andersen, 
den senere berømte Kapelmester. 


Kalkeballens Forestillinger blev dog tilsidst saa skræk- 
kelige, at de blev en Fabel for den ganske Stad, hvilket 
gav sig Udtryk i de Navne, hvormed Folkevittigheden 
døbte de optrædende dramatiske Selskaber. Et kaldtes 
saaledes ,,Den dramatiske Drukkenskab'' og et andet ,,Det 
blaa Øje". 

Efter at Forestillingerne omsider var ophørt her, blev 
Theatret indrettet udelukkende til Danselokale, indtil og- 
saa det ophørte i nogle Aar; her svang man. sin Pige til 
Musikkens glade Toner, og lagde pligtskyldig sin 5 Øre 
paa Skranken foran Musikken. Al Højtidelighed var slettet 
paa Programmet, og hændte det, at Flippen var borte, 
gjorde det intet Skaar i Glæden. Naturligvis kunde det 
ikke undgaaes, at der af og til i et saa blandet Selskab 
opstod mere eller mindre alvorlige Slagsmaal, der resul- 
terede i et knækket Ribben eller et blaat Øje, men det 
tog man ikke saa højtideligt, man lod de Paagældende 
more sig. Det øvrige Publikum omgav de Kæmpende, 
gav sit Bifald eller Mishag tilkende ved Tilraab, Haand- 
klap og Piben, og de tilstedeværende Politibetjente fandt 
sig ikke opfordret til at afbryde Morskaben, naar den 
ikke blev altfor blodig eller naar ikke andre blandede sig 
1 Tvekampen. 


Af gamle Kjøbenhavnere, som i deres unge Dage tog 
activ Del i det muntre og lystige Danse- og Klubliv kan 
man faa Historier at høre, der kan kalde Misundelsens 
sure Blik frem i vore Øjne. Entré, Spise- og Drikkevarer 
kostede nemlig ikke noget i Sammenligning ined nu, og 
da saaledes den pecuniaire Side af Sagen ikke var nogen 

Hindring for dem, som vilde være med, gik man paa. 
Livet løs og morede sig ovenud dejligt i hine gamle Dage, 
hvor en Bajer stod til 15 Øre og en Flaske god Cham- 
pagne kunde købes til 3 Kr. Det lyder som en Drøm, 
en dejlig, ufattelig Drøm, som desværre aldrig mere bli- 
ver til Virkelighed. 

Som før nævnt blev Kalkeballens Danselokale ikke 
benyttet i nogle Aar, men da saa Dansesalonen ,,Val- 
kyrien'' omkring 18097 blev nedlagt paa Vesterbro, flyt- 
tede den ind i Lille Kannikestrædes berømte Hjørne, efter 
at det mindeværdige Sted havde gennemgaaet en grundig 
Renselsesfest og fortsatte her med sit gamle Navn ,,Val- 
kyrien””. | 

Dermed rykkede Kalkeballen ind i de ordinaire Danse- 
lokalers Rækker og det originale forsvandt. At det meste 
af det rigtige Kjøbenhavner Humør, der bliver sjældnere 
og sjældnere, ogsaa gik sig en Tur, var desværre ogsaa 
en sørgelig Kendsgerning. 

De ubekvemme og umoderne Lokaler fik dog aldrig 
rigtig Tag i det brede Publikum, og for omtrent 20 Aar 
siden maatte Valkyrien indstille sin Virksomhed som Følge 
af manglende Tilslutning. Dansen maatte nu vige for 
Handelen, idet Lokalerne derefter blev benyttet af en 
Auctionsforretning, der først lukkede og slukkede, da Ejen- 
dommens Nedrivning stod umiddelbart for. 

Saavel dette Hjørnehus som Nr. 19 med sine Stalde 
og gamle Bygninger omkring Gaardspladsen var nemlig 
købt af ,,Kristelig Forening for unge Kvinder”, og i Efter- 
aaret 1918 var man i fuld Gang med Nedrivning af denne 
gamle, saa godt kendte Bygnings hæderværdige Mure. 
Paa den traditionsrige Grund lod K. F. U, K. derpaa op- 
føre deres store og prægtige Foreningsbygning. 

Kalkeballens Komedier, Selskabelighed og Dans fik 
altsammen en Ende, men Mindet om det lever videre i 
Poesi og Prosa. g 

Kalkeballen er vel gemt, men ikke glemt. 

